বড় সিদ্ধান্ত Apple-এর, কোটি কোটি iPhone ব্যবহারকারীকে এখনই আপডেট করতে হবে

ওয়েব ডেস্ক: গত বছরের ডিসেম্বরে একটি গুরুত্বপূর্ণ সিদ্ধান্ত নেয় Apple, যা অনেক ব্যবহারকারীকেই চমকে দিয়েছে। এই সিদ্ধান্তের ফলে বিশ্বের শত শত মিলিয়ন iPhone ব্যবহারকারীর জন্য এখনই সফটওয়্যার আপডেট করা বাধ্যতামূলক হয়ে দাঁড়িয়েছে। কারণ, নতুন iOS 26 আপডেটের পাশাপাশি Apple পুরনো সফটওয়্যার সাপোর্ট কার্যত সীমিত করে দিয়েছে।

কোন কোন iPhone-এ প্রভাব পড়ছে?
iOS 26 আসার আগে iPhone-গুলিতে চলত iOS 18। iPhone XS, iPhone XS Max এবং iPhone XR—এই তিনটি মডেল পর্যন্ত iOS 18 চললেও, এরা iOS 26-এ আপগ্রেড করতে পারবে না। iPhone 11 এবং তার পরের সমস্ত মডেলই iOS 26-এর সঙ্গে সম্পূর্ণভাবে সামঞ্জস্যপূর্ণ। ফলে iPhone 11 বা তার পরের মডেল ব্যবহারকারীদের জন্য এখন একটাই রাস্তা—নতুন iOS 26-এ আপডেট করা।

আরও পড়ুন: ক্যানসার চিকিৎসায় দিশা দেখাল জাপানের গেছো ব্যাঙ! দাবি গবেষকদের

Apple-এর আপডেট নীতিতে কী কী বদল?
সাধারণত Apple সেপ্টেম্বর মাসে নতুন iPhone-এর সঙ্গে নতুন iOS প্রকাশ করে এবং কয়েক মাস পুরনো iOS-এর জন্যও সিকিউরিটি আপডেট দেয়। iOS 26 আসার পর iOS 18.7, 18.7.1 এবং 18.7.2 আপডেট এসেছিল। কিন্তু ১২ ডিসেম্বর Apple যখন iOS 26.2 এবং iOS 18.7.3 প্রকাশ করে, তখনই বড় পরিবর্তন নজরে আসে।

এইবার iOS 18.7.3 শুধুমাত্র iPhone XS, XS Max ও XR-এর জন্যই উপলব্ধ করা হয়। অর্থাৎ, iOS 26 চালাতে সক্ষম iPhone-গুলির জন্য আর কোনও বিকল্প আপডেট রাখা হয়নি।

কেন এখনই আপডেট জরুরি?
iOS 26.2-তে রয়েছে একাধিক গুরুত্বপূর্ণ সিকিউরিটি আপডেট। যারা এখনও পুরনো সফটওয়্যারে রয়েছেন, তাঁদের ফোন নিরাপত্তার ঝুঁকিতে পড়তে পারে। তাই iPhone 11 বা তার পরের মডেল থাকলে অবিলম্বে iOS 26-এ আপডেট করাই নিরাপদ।

আর যাঁরা iPhone XS, XS Max বা XR ব্যবহার করছেন, তাঁদের জন্য শেষ ভরসা iOS 18.7.3—এই আপডেটও দেরি না করে এখনই ইনস্টল করার পরামর্শ দিচ্ছেন বিশেষজ্ঞরা।